
PËR DHËNIEN E STATUSIT TË VEÇANTË AKADEMISË SË SIGURISË, SI INSTITUCIONI I VETËM PUBLIK I ARSIMIT TË LARTË NË FUSHËN E RENDIT E TË SIGURISË PUBLIKE, SI DHE ORGANIZIMIN E FUNKSIONIMIN E SAJ
(ndryshuar me VKM nr. 320, datë 2.6.2021)

[bookmark: _GoBack]Në mbështetje të nenit 100 të Kushtetutës, të pikës 5, të nenit 17, të ligjit nr. 80/2015, “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”, dhe të pikës 5, të nenit 37, të ligjit nr. 108/2014, “Për Policinë e Shtetit”, të ndryshuar, me propozimin e ministrit të Brendshëm dhe të ministrit të Arsimit, Sportit dhe Rinisë, Këshilli i Ministrave

VENDOSI:

1. Akademia e Sigurisë është institucioni i vetëm publik i arsimit të lartë në fushën e rendit dhe sigurisë publike, së cilës i jepet status i veçantë.
2. Statusi i veçantë i AS-së konsiston në organizimin, funksionimin dhe zhvillimin e procesit mësimor, trajtimin specifik të organizimit akademik dhe administrativ, të personelit akademik, të personelit ndihmësakademik, trajnues dhe administrativ, të programeve të studimit, të kualifikimit, të trajnimit e të stërvitjes, sipas përcaktimeve të këtij vendimi dhe legjislacionit në fuqi.
3. Ministri përgjegjës për rendin dhe sigurinë publike përcakton politikat e arsimimit e të kualifikimit në fushën e rendit e të sigurisë publike, në përputhje me nevojat e Policisë së Shtetit dhe të institucioneve të tjera të sigurisë në vend.
4. AS-ja ofron programe për formimin, specializimin, kualifikimin dhe trajnimin, në të gjitha nivelet, të punonjësve në uniformë e civilë të institucioneve, si:
a) Policia e Shtetit;
b) Garda e Republikës;
c) Drejtoria e Përgjithshme të Burgjeve;
ç) Shërbimi i Provës;
d) Shërbimi i çështjeve të brendshme në Ministrinë e Brendshme dhe Ministrinë e Drejtësisë;
dh) Drejtoria e Përgjithshme e Doganave;
e) Drejtoria e Përgjithshme e Tatimeve;
ë) Policia Bashkiake;
f) Shërbimi i Mbrojtjes nga Zjarri dhe Shpëtimin;
g) Persona fizikë e juridikë, që ofrojnë shërbimin e sigurisë fizike, subjekt të së drejtës private apo publike;
gj) Institucione të tjera, pavarësisht emërtimit, të krijuara me akte të tjera që operojnë në fushën e rendit dhe të sigurisë publike.
5. Organizimi i AS-së është, si më poshtë vijon:
a) Senati Akademik;
b) Rektori;
c) Rektorati;
ç) Dekani;
d) Dekanati;
dh) Asambleja e personelit akademik;
e) Drejtuesit e njësive bazë;
ë) Komisionet e përhershme;
f) Shfuqizuar;
g) Bordi i administrimit; 
 gj) Administratori i institucionit.
6. Mënyra e organizimit dhe e funksionimit të organeve kolegjiale dhe e autoriteteve drejtuese, përbërja e bordit të administrimit, si dhe kompetencat e administratorit të AS-së parashikohen në statutin e saj, në përputhje me legjislacionin në fuqi për arsimin e lartë. 
7. Rektori i AS-së dekretohet nga Presidenti i Republikës, me propozimin e ministrit përgjegjës për çështjet e rendit e të sigurisë publike dhe të ministrit përgjegjës për arsimin.
8. Bordi i Administrimit është organi më i lartë kolegjial administrativ i Akademisë së Sigurisë, i cili garanton përmbushjen e misionit të këtij institucioni dhe mbarëvajtjen financiare e administrative të tij. Ky bord përbëhet nga shtatë anëtarë, të punësuar me kohë të pjesshme. Tre anëtarë, përzgjidhen nga Senati Akademik i Akademisë së Sigurisë, tre anëtarë nga ministri përgjegjës për arsimin, me propozimin e Drejtorit të Përgjithshëm të Policisë së Shtetit, i cili propozon kandidatët për anëtarë të bordit pasi ka marrë dakordësinë paraprake të ministrit përgjegjës për arsimin, si dhe të një anëtari nga ministri përgjegjës për rendin e sigurinë publike, me propozimin e Drejtorit të Përgjithshëm të Policisë së Shtetit.
9. Akademia e Sigurisë organizon programe studimi të arsimit të lartë në fushën e rendit e të sigurisë publike në të gjitha ciklet, kurse profesionale të formimit bazë dhe të kualifikimit të vazhduar për çdo gradë, kurse specializimi për çdo shërbim e profil dhe trajnim praktik për punonjësit e strukturave, të përmendura në pikën 4, të këtij vendimi.
10. Njësitë kryesore përbërëse të Akademisë së Sigurisë janë:
a) Fakulteti i Sigurisë dhe Hetimit; 
b) Kolegji Profesional i Formimit Policor.
11. Personeli, i cili rekrutohet në institucionet e përcaktuara në pikën 4, dhe personeli që konkurron për gradën pasardhëse dhe funksione më të larta në këto institucione u nënshtrohen programeve të formimit/kualifikimit përkatës në AS, sipas përcaktimeve në strategjinë e formimit në fushën e rendit e të sigurisë publike për këto institucione.
12. AS-ja ofron, gjithashtu:
a) zhvillimin e kërkimeve dhe të studimeve shkencore në fushën e policimit dhe të sigurisë;
b) dhënien e ekspertizës për lidershipin e lartë civil e atë profesional në hartimin dhe formulimin e dokumenteve kryesore strategjike në fushën e rendit e të sigurisë publike, zhvillimin dhe përdorimin e kapaciteteve në këtë fushë;
c) realizimin e shërbimeve mbështetëse për nevojat e trajnimit dhe të formimit: si trajtimin me ushqim, akomodim etj. të studentëve dhe të kursantëve përfitues;
ç) administrimin e të dhënave për të gjitha programet dhe trajnimet që zhvillohen në Akademi;
d) koordinimin periodik me institucionet e sigurisë mbi nevojat e planifikimit të trajnimeve/shkollimeve dhe kuotave për formimin dhe trajnimin e punonjësve të këtyre institucioneve.
13. AS-ja, për përmbushjen e përgjegjësive të saj, bashkëpunon me institucionet e arsimit të lartë brenda dhe jashtë vendit, organizmat ndërkombëtarë, institucionet homologe të huaja, si dhe organizatat joqeveritare me rol të rëndësishëm në fushën e rendit e të sigurisë publike.
14. Personeli i Akademisë së Sigurisë përbëhet nga: personel akademik, personel ndihmësakademik, personel trajnues dhe personel administrativ.
15. Personeli akademik, sipas rolit dhe veprimtarisë që kryen, karakterizohet në profesorë, lektorë, asistent-lektorë. Për personelin akademik me gradë policore ose gradë sipas statutit të strukturave përfituese, vetëm për efekt të veprimtarisë akademike, bëhet ekuivalentimi i këtyre gradave me gradat shkencore dhe titujt akademikë të personelit akademik. 
Personeli akademik me gradë policore përzgjidhet nga radhët e punonjësve të Policisë së Shtetit, sipas kritereve të përcaktuara në statutin e Akademisë së Sigurisë dhe emërohet nga Rektori, me propozim të Drejtorit të Përgjithshëm të Policisë së Shtetit.
Personeli akademik me gradë sipas statutit të strukturave përfituese përzgjidhet nga radhët e punonjësve të këtyre strukturave, sipas kritereve të përcaktuara në statutin e Akademisë së Sigurisë dhe emërohet nga Rektori me propozim të titullarëve të strukturave përfituese, sipas marrëveshjeve të bashkëpunimit midis titullarit të Akademisë së Sigurisë dhe titullarit të strukturave përfituese.
16. Personeli akademik, sipas rolit dhe veprimtarisë që kryen, kategorizohet në: profesorë, lektorë, asistent-lektorë.
 17. Në mungesë të personelit akademik dhe vetëm pasi nga ana e AS-së janë bërë 2 shpallje publike të njëpasnjëshme për plotësimin e vendeve vakante në pozicionet akademike me anë të konkurrimit dhe kanë rezultuar të pasuksesshme për përzgjedhjen e personelit akademik, plotësimi i këtyre vendeve bëhet me personel nga Policia e Shtetit dhe institucionet përfituese. Për këtë kategori të personelit, për kohën që janë pjesë e strukturave mësimdhënëse në Akademinë e Sigurisë dhe vetëm për efekt të veprimtarisë akademike, bëhet njësimi i gradave policore apo edhe i gradave të institucioneve të tjera me titujt dhe gradat e personelit/funksionit akademik.
18. Njësimi me titujt akademikë dhe gradat shkencore, vetëm për efekt të veprimtarisë akademike në Akademi, pa gëzuar të drejta të tjera, është si më poshtë vijon:
a) Për personelin akademik të kategorisë “Profesor”, grada policore “Drejtues i lartë”/“Drejtues i parë” është ekuivalente me titujt akademikë “Profesor” ose “Profesor i asociuar”;
b) Për personelin akademik të kategorisë “Lektor”, grada policore “Drejtues”/“Kryekomisar” është ekuivalente me gradën shkencore “Doktor”;
c) Për personelin akademik të kategorisë “Asistent–Lektor”, grada policore “Komisar”/“Nënkomisar” është ekuivalente me “Master i shkencave”.
19. Punësimi i personelit të Akademisë, sipas kategorive përkatëse, bëhet në përputhje me dispozitat e kuadrit ligjor në fuqi, rregullat e përcaktuara në statutin e Akademisë, si dhe marrëveshjet e bashkëpunimit midis titullarit të AS-së dhe titullarit të institucionit përfitues. Personeli i punësuar sipas kësaj pike, për periudhën që punon në Akademi, ruan statusin në institucionet respektive.
20. Në strukturat dhe njësitë përbërëse të Akademisë së Sigurisë, funksionet organike me kohë të pjesshme cilësohen në bazë të specialitetit dhe të institucionit përfitues, të përmendura në pikën 4, të këtij vendimi. Institucionet përfituese janë përgjegjëse për plotësimin me personel të këtyre funksioneve. 
21. Pranimi i kandidatëve për kursantë në Akademi kryhet sipas kritereve të përcaktuara në legjislacionin sektorial të institucioneve përfituese.
22. Kuotat e pranimit të kandidatëve për studentë, për çdo program studimi, shqyrtohen në bazë të nevojës së institucioneve të interesuara dhe kapaciteteve të Akademisë nga Bordi i Administrimit të Akademisë së Sigurisë, miratohen nga Senati Akademik i Akademisë dhe paraqiten për certifikim në ministrinë përgjegjëse për arsimin, sipas legjislacionit në fuqi.
23. Kuotat e pranimit të kursantëve për programet e trajnimit dhe specializimeve shqyrtohen mbi bazën e nevojës së institucioneve të interesuara dhe kapaciteteve të Akademisë, miratohen nga Bordi i Administrimit të Akademisë së Sigurisë.
24. Akademia përgatit planin periodik për studime, specializime, kualifikime dhe trajnime në bashkëpunim me institucionet e interesuara. Procedurat e planifikimit për studime, specializime, kualifikime dhe trajnime miratohen nga Senati Akademik.
25. Hapja, riorganizimi dhe mbyllja e programeve të studimit miratohen nga ministri përgjegjës për arsimin, sipas kuadrit ligjor në fuqi, duke respektuar statusin e veçantë të Akademisë së Sigurisë.
26. Akreditimi institucional i Akademisë së Sigurisë dhe i programeve të studimit bëhet nga struktura përgjegjëse, sipas kuadrit ligjor në fuqi, duke respektuar statusin e veçantë të Akademisë së Sigurisë.
27. Ekuivalentimi/njëvlershmëria e programeve të studimit dhe e kualifikimeve të kryera në institucionet e arsimit të lartë jashtë vendit, në fushën e rendit dhe të sigurisë publike, rregullohet me udhëzim të përbashkët të ministrit përgjegjës për rendin dhe sigurinë publike dhe të ministrit përgjegjës për arsimin.
 28. Statuti i Akademisë miratohet nga ministri përgjegjës për rendin dhe sigurinë publike dhe ministri përgjegjës për arsimin. 
29. Akademia e Sigurisë financohet nga buxheti i shtetit dhe të ardhura të tjera të ligjshme. Akademia e Sigurisë është njësi shpenzuese më vete brenda programit buxhetor të Policisë së Shtetit.
30. Struktura dhe organika e Akademisë së Sigurisë miratohen para fillimit të vitit akademik nga ministri i Brendshëm, me propozim të Drejtorit të Përgjithshëm të Policisë së Shtetit, në dakordësi me strukturat përfituese. Kjo strukturë organike nuk mund të ndryshohet pa përfunduar viti akademik.
31. Me miratimin e strukturës së re organike, në zbatim të këtij vendimi, Akademia e Sigurisë bën shpalljen publike për plotësimin e pozicioneve akademike me konkurs, brenda 3 (tre) muajve nga hyrja në fuqi e këtij vendimi, sipas legjislacionit në fuqi.
32. Vendimi nr. 185, datë 25.2.2015, i Këshillit të Ministrave, “Për organizimin dhe funksionimin e Akademisë së Sigurisë”, shfuqizohet.
33. Ngarkohen Ministria e Brendshme dhe Ministria e Arsimit, Sportit dhe Rinisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

